b'\n_START_ARTICLE_\nGrosser schweizer sennenhund\n_START_SECTION_\nOpprinnelse og alder\n_START_PARAGRAPH_\nSennenhundene er molossere som mange kynologer mener nedstammer fra den gamle romerske molosseren, som ble innf\xc3\xb8rt til Mellom-Europa av romerske legion\xc3\xa6rer i romertiden. I middelalderen fantes det en type trefarget molosser i Sveits som gikk under tilnavnet \xc2\xabslaktermastiff\xc2\xbb. Denne hunden ble blant annet brukt av sveitsiske soldater i krig og er trolig en etterkommer av de romerske kamphundene . Fra disse har s\xc3\xa5 trolig de f\xc3\xb8rste \xc2\xabsennenhundene\xc2\xbb oppst\xc3\xa5tt, men i hvilken grad de kan regnes som direkte etterkommere av \xc2\xabslakterhunden\xc2\xbb er usikkert._NEWLINE_Dr. Albert Heym var i 1908 tilstede p\xc3\xa5 en hundeutstilling i Sveits da det dukket opp to hunder under tilnavnet \xc2\xabkorth\xc3\xa5ret berner sennenhund\xc2\xbb. Heym forsto raskt at dette var etterkommere av s\xc3\xa5kalte \xc2\xabstore sveitsiske slaktermastiffer\xc2\xbb. Den store slaktermastiffen var p\xc3\xa5 denne tiden n\xc3\xa6rmest utd\xc3\xb8dd, men Heyms oppdagelse ledet til at typen ble tatt opp som grosser schweizer sennenhund i det sveitsiske stambokregisteret i 1909. Den f\xc3\xb8rste raseklubben ble dannet i 1912, samtidig som det ble igangsatt et avlsprogram for \xc3\xa5 gjenoppbygge denne gamle landrasen som en egen hunderase. Den f\xc3\xb8rste rasestandarden ble publisert i 1939.\n_START_SECTION_\nBruksomr\xc3\xa5de\n_START_PARAGRAPH_\nGrosser schweizer sennenhund er en ypperlig brukshund som tradisjonelt har blitt brukt som g\xc3\xa5rdshund og vokterhund for kveg, men som ogs\xc3\xa5 har en rekke andre bruksegenskaper, ikke minst som trekkhund og kl\xc3\xb8vhund. Rasen sies \xc3\xa5 v\xc3\xa6re usedvanlig utholdende og meget energisk, men ikke s\xc3\xa6rlig rask. Den har dessuten gode egenskaper som familiehund, men passer best i en aktiv familie.\n_START_SECTION_\nUtseende, anatomi og fysikk\n_START_PARAGRAPH_\nGrosser schweizer sennenhund er en stor og kraftig korth\xc3\xa5ret hund av molossertype. Pelsen er trefarget sort, brung og hvit. Hannene kan n\xc3\xa5 en vekt p\xc3\xa5 n\xc3\xa6rmere 65 kg, mens tispene gjerne blir en god del mindre (spesielt i masse). Skulderh\xc3\xb8yden hos hanner er normalt cirka 65-72 cm, og for tisper cirka 60-68 cm.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nRasen passer godt som familiehund (ogs\xc3\xa5 for barnefamilier), der den f\xc3\xa5r godt om plass og kan v\xc3\xa6re mye ute. Dette er en energisk og meget utholdende hunderase som trenger mye og ofte mosjon for \xc3\xa5 trives. Den trives d\xc3\xa5rlig alene hjemme, om den m\xc3\xa5 v\xc3\xa6re inne. Pelsen trenger enkelt vedlikehold p\xc3\xa5 daglig basis.'